b'\n_START_ARTICLE_\nKecia Nyman\n_START_PARAGRAPH_\nKecia Nyman (my\xc3\xb6s Kecia Bertel ja Kecia Fluevog, s. 17. tammikuuta 1941) on suomalaissyntyinen entinen malli, joka teki uraa New Yorkissa ja Pariisissa 1960-luvulla ja esiintyi arviolta parin tuhannen aikakauslehtinumeron kannessa. My\xc3\xb6s h\xc3\xa4nen vanhempi sisarensa Tamara Nyman oli valokuvamalli. _NEWLINE_Kecia Nyman syntyi k\xc3\xb6yh\xc3\xa4\xc3\xa4n evakkoperheeseen 1940-luvun alussa nykyiseen Pirkanmaahan kuuluvassa M\xc3\xa4nt\xc3\xa4ss\xc3\xa4, jonne perhe oli juuri paennut Laatokan Karjalasta. Suoj\xc3\xa4rvell\xc3\xa4 syntynyt Tamara oli esikoinen, Kecia toiseksi vanhin, ja lapsia syntyi kaikkiaan kahdeksan. Heid\xc3\xa4n isois\xc3\xa4ns\xc3\xa4 oli ven\xc3\xa4l\xc3\xa4issukuinen, ja heid\xc3\xa4n is\xc3\xa4ns\xc3\xa4 ty\xc3\xb6skenteli s\xc3\xa4hk\xc3\xb6asentajana Valmetilla. Kecia oli lapsista ainoa, joka ei k\xc3\xa4ynyt oppikoulua, koska joutui huolehtimaan sisaruksistaan isonsiskon muutettua sotien j\xc3\xa4lkeen sukulaisten luo Ruotsiin. Vuonna 1958 Nymanin perhe l\xc3\xa4hti siirtolaisiksi Kanadan Vancouveriin, jossa is\xc3\xa4 joutui pitk\xc3\xa4lle sairauslomalle ja Kecia hankki perheelle elantoa vanhainkodin siivoojana, lastenhoitajana, tarjoilijana ja sokeritehtaan pakkaajana. Loppuunpalamisesta toivuttuaan h\xc3\xa4n meni mannekiinikurssille toiveenaan samanlainen ura, jonka isosisko Tamara oli jo saanut alkuun Yhdysvalloissa._NEWLINE_Vuonna 1963 Kecia muutti Tamaran luo New Yorkiin ja sai t\xc3\xa4m\xc3\xa4n suhteiden avulla uransa k\xc3\xa4yntiin. Pian muun muassa valokuvaajat Richard Avedon ja Helmut Newton k\xc3\xa4yttiv\xc3\xa4t Kecia Nymania paljon muoti- ja mainoskuvauksissaan. Sisarukset matkustivat ty\xc3\xb6skentelem\xc3\xa4\xc3\xa4n Pariisiin, ja Tamara j\xc3\xa4i sille tielle saatuaan paikan Chanelin muotitalosta ja tutustuttuaan Liechtensteinin prinssiin, jonka kanssa meni vuonna 1966 naimisiin. Kecia palasi hektiseen New Yorkiin mutta teki v\xc3\xa4lill\xc3\xa4 t\xc3\xb6it\xc3\xa4 my\xc3\xb6s rauhallisemman ty\xc3\xb6tahdin Euroopassa, jotta jaksoi pit\xc3\xa4\xc3\xa4 uraansa yll\xc3\xa4._NEWLINE_Vuoden 1968 paikkeilla Kecia Nyman siirtyi New Yorkista asumaan Eurooppaan, muutti nimens\xc3\xa4 Kecia Berteliksi ja n\xc3\xa4ytteli Jos\xc3\xa9 B\xc3\xa9naz\xc3\xa9rafin eroottisessa trilleriss\xc3\xa4 Un \xc3\xa9pais manteau de sang (1967, IMDb:ss\xc3\xa4 nimell\xc3\xa4 Katia Bartell). Vuoden 1971 paikkeilla Kecia Nyman avioitui kanadalaisen jalkinesuunnittelija John Fluevogin kanssa. Heille syntyi poika Jonathan, ja perhe asettui Vancouveriin. Kecia Nyman koki uskonnollisen her\xc3\xa4\xc3\xa4misen ja esiintyi useita kertoja karismaattisen saarnaajan Kathryn Kuhlmanin televisioshow\xe2\x80\x99ssa I Believe in Miracles Yhdysvaltojen CBS-verkossa. Avioliitto p\xc3\xa4\xc3\xa4ttyi vuonna 1977, mink\xc3\xa4 j\xc3\xa4lkeen kouluja k\xc3\xa4ym\xc3\xa4t\xc3\xb6n yksinhuoltaja\xc3\xa4iti oli taloudellisesti tiukilla._NEWLINE_Sadat 1960-luvun keskivaiheilla syntyneet tyt\xc3\xb6t Yhdysvalloissa ja Kanadassa saivat etunimen Kecia. Nime\xc3\xa4 ei ollut juuri annettu sit\xc3\xa4 ennen.'